הוועדה המיוחדת למאבק בנגע הסמים, כנסת 18, פרוטוקול מספר 2, 2009-05-19 12:00

מוחמד ברכה: צהריים טובים לכולם.

מוחמד ברכה: אני מתכבד לפתוח את הישיבה הראשונה של הוועדה למאבק בנגע הסמים ואלכוהול.

מוחמד ברכה: אני עדין בשלב של למידת התפקיד.

מוחמד ברכה: בעבר הייתי חבר הוועדה ויש לי מושג על תחומי הפעולה של הוועדה, אבל אין לי ספק שעל אף שהיא לא ועדה סטטוטורית מוועדות הכנסת, היא וועדה חשובה ביותר והיא נוגעת לכלל האזרחים במדינה, ללא קשר אם הם מרכז או פריפריה, יהודים או ערבים, עשירים או עניים.

מוחמד ברכה: הנגע הזה פושה בכל שכבות האוכלוסייה במדינת ישראל.

מוחמד ברכה: אנחנו אמורים לפעול בתחום הזה גם מתוך גישות של מניעה ושל חינוך וגם של טיפול והרתעה וגם של בריאות.

מוחמד ברכה: העבודה של הוועדה נוגעת למשרדים רבים של הממשלה אבל היא בעיקר פועלת עם ומול הרשות הלאומית למלחמה בסמים ואלכוהול.

מוחמד ברכה: ראינו שיש חשיבות רבה לקיים את הדיון הזה מהר ככל האפשר, במיוחד אחרי שהממשלה אישרה בשבוע שעבר את תקציב המדינה לשנתיים, שנת 2009 ו-2010, וזו פעם ראשונה שזה קורה, שתקציב מאושר לשנתיים.

מוחמד ברכה: אני חושב שזה לא בריא כי זה לא לוקח בחשבון את התמורות ואת השינויים החברתיים, מערכתיים כלכליים שקורים במהלך שנה אחת, על מנת לתת עליהם מענים לקראת השנה הבאה, אבל זה מה שאישרה הכנסת ועל פי זה אנחנו נפעל, וזה מה שאישרה הממשלה בשבוע שעבר.

מוחמד ברכה: כמובן שבשבועות הקרובים התקציב יונח על שולחנה של הכנסת לקריאה ראשונה, שנייה ושלישית, וזה פרק הזמן החשוב או הקריטי כדי לתקן אי אלו חסרונות או חסרים בתוך הצעת התקציב.

מוחמד ברכה: מה שיאושר בסופו של תהליך, שאני חושב שזה עד סוף יוני תחילת יולי, שהתקציב יאושר סופית, מה שיאושר זה מה שקיבע גורלות.

מוחמד ברכה: היות ואנחנו עוסקים במה שאנחנו עוסקים, אנחנו צריכים לדאוג לנושא של המאבק בנגע הסמים והאלכוהול.

מוחמד ברכה: לכן, ראינו שיש דחיפות לקיים את הפגישה הזאת מהר ככל האפשר, על מנת שסיכומים של הדיונים בענין הזה, נוכל להעביר למשרד לביטחון פנים מצד אחד וגם לידיעת חברי הכנסת, שאנחנו מקווים שיהיו מחויבים לשאלת התמיכה במאבק החיוני הזה, בנגע הסמים והאלכוהול.

מוחמד ברכה: אני מקווה שבסופו של יום, לקראת ההצבעה בקריאה שלישית, נמצא עצמנו במקום טוב יותר מזה שאנחנו נמצאים היום.

מוחמד ברכה: על פי הצעת התקציב שאושרה בממשלה, אושר בסיס של תקציב לרשות בסך של 11 מיליון שקל, שזה לדעתי לעג לרש.

מוחמד ברכה: זה לא יכול להיות דבר שממלא את המינימום של המינימום הנדרש.

מוחמד ברכה: אנחנו יודעים שבשנים קודמות היתה מסגרת תקציב דומה אבל בסופה של כל שנה, אחרי תוספות והעברות תקציביות ממשרדי ממשלה שונים או אחרי העברות תקציביות מתוך עודפים, התקציב התייצב על 30,35 מיליון שקל.

מוחמד ברכה: עוד מעט מנכ"ל הרשות ידבר בעצמו, אבל הרשות היום אינה מציבה רף לממשלה שהוא בלתי ניתן להשגה.

מוחמד ברכה: על כן, אני חושב שאנחנו צריכים לפעול בימים הקרובים על אישור תקציב המדינה בקריאה שנייה ושלישית, על מנת לחזק את הרשות למלחמה בסמים.

מוחמד ברכה: אגב, היום התפרסם סקר של מכללת לוינסקי ושל הרשות, שמצביע על מגמות מאוד מדאיגות.

מוחמד ברכה: לא מדאיגות בעצם ההזדקקות של תלמידים או אנשים צעירים שצורכים סמים לחבריהם.

מוחמד ברכה: טוב שהם צורכים אבל מה שמדאיג הוא ההזדקקות ליועצים במסגרת בית הספר או למורים היא נמוכה וזה לא אמור להביא אותנו למסקנה שם ממלאים תפקידים מיותרים אלא זה צריך להביא אותנו למסקנה אחרת, שצריך לחזק דווקא את העיסוק של מערכת החינוך בנושא הזה.

מוחמד ברכה: אני כמובן יכול להגיד הרבה דברים עכשיו, במסגרת ימי הלימודים וההשתלמות שאני עורך בוועדה הזאת, אבל אני רוצה לברך את הנציגים מהרשות למלחמה בסמים ונציגי הממשלה שהגיעו.

מוחמד ברכה: אני מציע שבשבילי ובשביל הצופים שצופים בנו בבית, בתור ישיבה ראשונה, שאנשים יציגו את עצמם במשפט או שניים מעבר לשם, ונתחיל את הישיבה.

יאיר גלר: אני מנכ"ל הרשות למלחמה בסמים.

יאיר גלר: עוד מעט שנה בתפקיד.

איתן גורני: סגן מנהל הרשות למלחמה בסמים קרוב ל-12 שנים.

איתן גורני: בעברי הייתי איש משטרה כ-30 שנה בתפקידים בכירים בתחום הסמים.

אריה פרבר: אני חשב הרשות.

אריה פרבר: בתפקיד 17 שנים.

אריה פרבר: בעברי באתי מצה"ל, פנסיונר של הצבא.

איריס יוגב: ראש תכנון ובקרה ברשות.

איריס יוגב: נמצאת ברשות 20 שנים.

דב בארי: רפרנט רווחה וביטוח לאומי, משרד האוצר.

אריאל סיזל: עורך דין אריאל סיזל, יועץ משפטי במשרד לביטחון פנים.

דני קריבו: מהמשרד לביטחון פנים, ראש אגף תכנון, תקצוב ובקרה.

מוחמד ברכה: תודה.

מוחמד ברכה: אני מודה לכולם ואני מקווה שנצא לדרך שנסכם אותה בסוף כאנשים שהתקדמו במטרה שהציבו לעצמם.

מוחמד ברכה: אני חושב שבוועדה הזאת לא יתגלעו בינינו מחלוקות על רקע אידיאולוגי, פוליטי, כי את המס החיוני הזה של מחויבות למלחמה בנגע הסמים, את זה אנחנו משלמים כולנו.

מוחמד ברכה: השאלה מה אנחנו עושים בפועל.

מוחמד ברכה: אני רוצה להזמין את מר גלר להביא את דברי הרשות.

יאיר גלר: תודה רבה.

יאיר גלר: ראשית, הייתי רוצה לפתוח בברכות.

יאיר גלר: אדוני היושב ראש, לקחת משימה חברתית מהמדרגה הראשונה.

יאיר גלר: המשימה אמנם נלווית במשאבים כלכליים אבל בראש וראשונה היא משימה חינוכית, משימה קהילתית, ואין ספק שמדינת ישראל מחויבת במלחמה הזאת, כמו הרבה מדינות מתוקנות בעולם.

יאיר גלר: אנחנו עוסקים בזה הרבה מאוד שנים, נעסוק בזה הרבה מאוד שנים וכל מה שנשקיע היום רק יהיה לטובת החברה, לטובת העם והמדינה, משום שככל שנשכיל להשקיע יותר בגילאים הצעירים נמנע את אותן תופעות, את אותם נזקים קשים מאוד בהמשך הדרך, ואנחנו יודעים לאילו מקומות זה יכול להוביל.

יאיר גלר: ברשותך, הייתי רוצה לתת במספר מילים את הנתונים לחברי הועדה הנכבדים, על מנת שנבין על מה נסב הדיון הזה.

יאיר גלר: אנחנו עדים במדינת ישראל, והנתונים שאני אומר הם מבוססי מחקר אחת למספר שנים, אנחנו בודקים את עצמנו.

יאיר גלר: אנחנו יודעים שיש במדינת ישראל כ-320 אלף משתמשי סמים ועוד כ-500 אלף משתמשים באלכוהול, שגם עליו אייחד את הדיון בנפרד.

יאיר גלר: מתוכם, מתוך 320 אלף משתמשים בסמים, יש כ-58 אלף בני נוער.

יאיר גלר: מדובר בגילאי 12 עד 18, ואני סבור שבהם ניתן וחובה עלינו למקד את עיקר המאמצים על מנת למנוע את גלישתם במדרון הזה, על מנת למנוע את כניסתם למעגל הסמים, שלחלק מהם היציאה קשה מאוד ועד בלתי אפשרית.

יאיר גלר: מדינת ישראל היא מדינה מתקדמת.

יאיר גלר: כרוב המדינות המערביות היא עושה הרבה מאוד פעילות ויוזמות בהרבה מאוד תחומים החל ממניעה, דרך טיפול, דרך שיקום, דרך אכיפה, דרך חינוך.

יאיר גלר: היא עושה הרבה מאוד פעילויות לטובת המלחמה הזאת על מנת להצליח בה, והמשרדים בהחלט משתפים פעולה.

יאיר גלר: המשרד לביטחון פנים, שהיום זה המשרד הממונה עלינו, השר הממונה על ביצוע החוק, קיבל את הסמכויות מראש הממשלה והוא כרגע המשרד שמוביל את המדיניות בנושא.

יאיר גלר: וכמובן, גם משרדי הרווחה ,הבריאות, החינוך והמשפטים.

יאיר גלר: למעשה, כל השותפים האלה שם שותפים באותה מלחמה, והרשות עושה את עבודתה על מנת לאגד ולקבוע את המדיניות ולהפעיל את אותן פעילויות כל כך חשובות לטובת הצלחת המשימה הזאת.

יאיר גלר: אנחנו יודעים שבנוסף, הגופים ששותפים גם כן הם ביטוח לאומי, משטרת ישראל, שירות בתי הסוהר ובתי המשפט.

יאיר גלר: יש הרבה מאוד גופי טיפול, גופי שיקום וכולם שותפים לענין הזה, וכולם, כפי שציינת כבר, רואים את המשימה הזאת כמשימה חשובה מאוד, רואים את המשימה הזאת כמשימה קדושה, שהמדינה חייבת להמשיך ולא רק לתמוך בה אלא להעצים את אותן פעילויות על מנת להגיע לעוד קהלים, לעוד ילדים, לעוד בני נוער על מנת שנוכל להגיד שאנחנו מבצעים את משימתנו כהלכה.

יאיר גלר: לטובת הענין הזה אני עובר למשאב הכלכלי, שהוא - -

מוחמד ברכה: ברשותך, הנתונים שנתת הם של הסקר האחרון של 2008?

יאיר גלר: נכון.

יאיר גלר: הנתונים נכונים לשנת 2008.

יאיר גלר: בחודשים הקרובים יתפרסם סקר נוסף.

יאיר גלר: אחת למספר שנים אנחנו עושים סקר מאוד גדול, מעבר להרבה מאוד סקרים במהלך כל השנים, אבל הנתונים האלה קרובים מאוד גם היום בכל הבדיקות וההצלבות שעשינו.

יאיר גלר: כפי שאמרתי, משרדי הממשלה שותפים, אבל כרגע אני מדבר על נושא הסמים ועוד מעט אעבור לנושא האלכוהול.

עפו אגבאריה: יש איזו שהיא חלוקה למגזרים, לגילאים?

יאיר גלר: כן, בהחלט.

יאיר גלר: אנחנו עושים את הפילוח גם לגבי גילאים וגם לגבי מגזרים.

יאיר גלר: המגזר שמוביל במקום הראשון בשימוש בסמים, ואני מדבר במיוחד ומתמקד בצעירים, זה העולים מברית המועצות, במיוחד הנוער.

מוחמד ברכה: גם סמים וגם אלכוהול.

יאיר גלר: בהחלט.

יאיר גלר: לאחריהם, בני העדה האתיופית ובמקום השלישי, לאחריהם, ילידי הארץ.

יאיר גלר: כאשר אני אומר "ילידי הארץ", אם אני מתייחס, אני לוקח גם את המגזר הערבי וגם את המגזר היהודי, הנתונים דומים מאוד.

יאיר גלר: על כן, אליהם הייתי רוצה להתייחס כמקשה אחת, אבל בהחלט לציין את אותם שני מגזרים שמובילים לרעה בענין הזה, שזה עולי ברית המועצות, חבר העמים, ובני העדה האתיופית.

יאיר גלר: לגביהם אנחנו עושים פעולות מיוחדות.

יאיר גלר: אנחנו מפעילים הרבה מאוד רכזים שמפוזרים בשטח, שהם גם בני העדה האתיופית, כשמדובר בקהילות האתיופיות וגם בתוך הקהילות של יוצאי חבר העמים.

יאיר גלר: אנחנו מפעילים היום 19 רכזים, שעיקר משימתם היא לעסוק בעולי חבר העמים.

יאיר גלר: כמובן, על רקע הכרת התרבות, השפה, קשיי הקליטה, קשיי המעבר, ההגירה בכללותה.

יאיר גלר: אנחנו יודעים שזוהי בעיה לא קלה ויש לה את המשמעויות, שבחלקן, לצערי, מגיעות לכיוון הסמים והאלכוהול.

יאיר גלר: ברשותכם, עוד נתון אחד חשוב: בישראל יש בין 12 אלף ל-15 אלף מכורים לסמים, נרקומנים, שמדינת ישראל מטפלת ב-50% מהם.

יאיר גלר: אנחנו יודעים להגיע אליהם ואנחנו מנסים להביא אותם למערכי גמילה.

יאיר גלר: לגבי 50% מהם, פחות או יותר, אנחנו מבצעים את משימתנו.

יאיר גלר: ה-50% הנותרים מתרחקים, אינם מעוניינים ורוצים את הטפול שהמדינה נותנת מכל מיני טעמים.

יאיר גלר: זה יכול להיות בגלל שזה משרד ממשלתי, וכן הם אנשים שמבחינה בריאותית, רפואית, הם הרימו ידיים ונוח להם ללכת לכיוון של צריכת סמים ולאו דווקא לכיוון של הפתרונות.

יאיר גלר: ברשותכם, עוד מספר מלים.

יאיר גלר: מי שמענין אותנו ואליו ממוקדת עיקר העשייה זה בני הנוער, גילאי 12 עד 18, אותם 58 אלף נערים ונערות, שם אנחנו רוצים להצליח במשימתנו משום שאנחנו יודעים שכל אחד כזה, גם הסביבה שלו, המעגל גורם להרבה מאוד משמעויות ונזקים שליליים.

יאיר גלר: אם ניקח את אותו נער או נערה, זה משפיע על תפקודו בבית הספר.

יאיר גלר: סגל המורים וההוראה, כפי שכבר ציינת, מתעסק בנושא הזה.

יאיר גלר: המשפחה ודאי וודאי.

יאיר גלר: החברה, האנשים שאליהם הוא מגיע ובא אתם במגע, גם שם הוא גורם לנזקים, ואליהם אנחנו מכוונים את עיקר המאמץ.

יאיר גלר: אם אני חוזר לנושא של התקציב.

יאיר גלר: תקציב הרשות למלחמה בסמים ואלכוהול, רשות סטטוטורית שמאגדת את כלל התחומים, כפי שציינתי כבר, אכיפה, טיפול ומניעה, חינוך, שיקום, קשרי חוץ.

יאיר גלר: כל אותם קשרים וגם עם משרדי הממשלה האחרים, אנחנו קובעים את המדיניות יחדיו על מנת להתקדם באותן משימות.

יאיר גלר: אנחנו מדברים על תקציב של 35 מיליון שקל לשנה.

יאיר גלר: אותו תקציב, שכיום אנחנו נמצאים במשא ומתן ובמגעים - -

קריאה: - -

יאיר גלר: לא.

יאיר גלר: בסיס התקציב עד סוף 2008 היה קרוב ל-11 מליון שקל.

יאיר גלר: אם אתה שואל לגבי היום בבוקר, תפתח את ספר התקציב ותמצא קרוב ל-11 מיליון שקלים, 10 מיליון ו-700 וכמה מיליון שקלים.

יאיר גלר: את הנושא הזה, אני שמח להגיד שהמשרד לביטחון פנים, ויושב פה איש הכספים של המשרד ואני מניח שהוא ישלים את דבריי.

יאיר גלר: אנחנו נפגשנו כמה וכמה פעמים והצרכים והבעיות הוצגו, ויש כוונה, לפחות כרגע, ברמת ההבנות וההסכמות, לייצב אותנו על בסיס תקציב של 35 מיליון שקלים ולא מדי שנה לעבוד בנתחים שאומרים שאנחנו זקוקים לחסדים ולסיוע מגורמים נוספים.

יאיר גלר: לא שחס ושלום אני פוסל.

יאיר גלר: הכספים האלה שהגיעו אלינו בעבר שירותו אותנו שירות מצוין לטובת המדינה והלוואי וזה יימשך.

יאיר גלר: אבל את בסיס התקציב אנחנו רוצים לתכנן כמו שגוף רציני שמשימותיו ברורות מאוד, מוכרות ומובנות על ידי מדינת ישראל, על ידי ממשלת ישראל, על ידי הכנסת, אנחנו רוצים להגיע למצב שבסיס התקציב יהיה 35 מיליון שקלים והתוספות, שאנחנו מאוד זקוקים להן, כמובן יתקבלו בברכה.

יאיר גלר: הפעילויות שלנו הן פעילויות נטו.

יאיר גלר: כל כסף שיופנה זה לא לטובת שכר או כיוונים אחרים שאינם תמיד מגיעים לפעילות.

יאיר גלר: אנחנו מדברים על משימות ומטרות מאוד מוגדרות, מאוד מדויקות.

יאיר גלר: אז אנחנו כמובן נשמח לתוספות.

יאיר גלר: אבל על בסיס התקציב הזה, של ה-11 מיליון שקל, אותו אנחנו מבקשים לשנות ולייצב את הרשות במהלך השנים הבאות על 35 מיליון שקלים.

יאיר גלר: זו בקשתנו הגדולה, ואני חושב שאת זה אנחנו צריכים לפתור.

יאיר גלר: ברשותכם, לגבי האלכוהול – בשנת 2005 קיבלה ממשלת ישראל החלטה לצרף אל הנושא של המלחמה בצריכת אלכוהול ברמה השלילית.

יאיר גלר: היא צירפה את זה לרשות למלחמה בסמים ובאלכוהול.

יאיר גלר: לטובת הענין הזה בוצע היערכות לאומית על ידי כלל המשרדים הרלוונטיים.

יאיר גלר: הוגשה תכנית לממשלת ישראל והיא לא יושמה מאחר והיה מדובר בתוספות תקציב למשרדים כמו משרדי הבריאות, הרווחה והחינוך, וכאן המשרדים נדרשו להביע בעמדתם לגבי משרד ראש הממשלה או לוותר על משימות שהם אמורים לבצע בעצמם.

יאיר גלר: כלומר, שזה נכנס להם לתוך תכנית העבודה או שלחילופין הם ביקשו תוספת תקציב.

יאיר גלר: מטעמים כאלה ואחרים לא ניתנו להם תוספות תקציב וגם לא נאמר להם לוותר על משימות, אז בשנת 2009 אנחנו עומדים בפתחו של נגע קשה מאוד שנקרא "אלכוהול".

יאיר גלר: הוא משפיע על רבדים רבים מאוד בחברה הישראלית, בעיקר על צעירים.

יאיר גלר: מעבר לנושא של תאונות הדרכים והנהיגה הקטלנית אנחנו מדברים על תחלואה ועל תמותה בגובה של בין 5% ל-10%.

יאיר גלר: המשאבים המופנים לבריאות, כאשר מדובר על תמותה ותחלואה - -

מוחמד ברכה: תמותה בחברה בכלל.

יאיר גלר: כן, של בין 5% ל-10%, שזה מספרים פנטסטיים, מספרים גדולים מאוד.

יאיר גלר: אני חושב שציינת את זה בדבריך, אדוני היושב ראש, שאמרת בפתיח, שככל שנשכיל להשקיע - -

חמד עמאר: באיזה גילאים מדובר?

יאיר גלר: תמותה כללית.

יאיר גלר: בין 5% ל-10% קשור בצורה ישירה או כמעט ישירה לצריכת אלכוהול.

יאיר גלר: מדובר בכל הגילאים, בלי להיכנס לצעירים ומבוגרים.

יאיר גלר: אנחנו יודעים שכ-500 אלף איש במדינת ישראל צורכים אלכוהול, מעבר לטקסים דתיים, אירועים ושמחות, מדובר בצריכה שהיא יומיומית בכמויות משמעותיות.

יאיר גלר: אני חושב שאת המלחמה באלכוהול, הייתי מציע לכבוד היושב ראש ולוועדה הנכבדה, לקחת כמשימה לשנים הבאות.

יאיר גלר: לתקצב את הענין.

יאיר גלר: הרשות מבצעת היערכות לאומית חוזרת, אחרי שב-2006 ביצעה את ההיערכות הראשונה.

יאיר גלר: אנחנו עושים עדכון יחד עם כל המשרדים הרלוונטיים, נציג את זה לשר לביטחון פנים בעוד כחודשיים שלושה, כאשר נהיה מוכנים, אבל אין לי ספק ואנחנו כולנו יודעים שללא משאבים ראויים ונאותים, לא נצליח לעמוד במשימה.

יאיר גלר: אז, ב-2006, דובר על כחצי מיליון שקלים בשנה.

יאיר גלר: שוב, בסדרי גודל של מדינה זה אולי לא הרבה, אבל יכולנו למנף ולבנות יחד עם הרשויות והגופים האחרים את אותם כיוונים ולהשיג את אותן מטרות שלשמן אני סבור שהוועדה תיתן את ברכתה.

מוחמד ברכה: אני מאוד מודה לך על הסקירה.

איתן גורני: אני רוצה להוסיף מספר מלים.

איתן גורני: אנחנו עובדים מזה לא מעט שנים לפי תכנית עבודה מסודרת, לפי יעדים לשנים הקרובות, לשנה הקרובה ולשנה הנוכחית.

איתן גורני: אנחנו יודעים יפה מאוד לאן אנחנו רוצים ללכת, אבל קצב ההליכה שלנו תלוי באמצעים שיש בידינו.

איתן גורני: לאור מה שהזכיר המנכ"ל, החלק שאנחנו מקבלים בתקציב הבסיס מהממשלה מספיק לנו להישרדות עצמית.

איתן גורני: זאת אומרת, הכסף לא מאפשר לנו שום פעילות.

איתן גורני: הסכום הראשון שמאפשר לנו פעילות בשנים האחרונות זה הסכום שאנחנו מקבלים כתוצאה מסכמים קואליציוניים, כאשר גופים כאלה או אחרים באופוזיציה או בקואליציה מצליחים לגייס כספים שאותם הם מייעדים לטובתנו.

איתן גורני: השליש השלישי היה כשהיינו במשרד ראש הממשלה, מנכ"ל המשרד היה מקצה לנו את השליש השלישי בצורה כזאת שהיה סוגר לנו את הסוף של תכנית העבודה, וכך גם בנינו את התכנית שלנו, בשלושה שלישים, שליש ההישרדות, שליש הפעילות הראשונה ושליש הפעילות השנייה.

איתן גורני: אנחנו מקווים שמה שישתנה כעת זה שהמשרד לביטחון הפנים יעמיד את הבסיס התקציבי על 35 מיליון שקלים, שזה לא יספיק לנו לאלכוהול, אין כאן פרוטה אחת לאלכוהול - -

מוחמד ברכה: את כל ה-35 זה לסמים?

איתן גורני: כן, זה לא כולל אלכוהול.

איתן גורני: היום אנחנו עושים סמים ו-אלכוהול.

איתן גורני: זה לא שאנחנו לא עושים כלום בנושא האלכוהול, אנחנו מנסים איך שהוא לחבר את הדברים האלה ביחד.

איתן גורני: סופו של דבר שהסמים מתקפחים.

איתן גורני: לכן, מאוד חשוב לנו להעביר את המסר הזה לכולם, שאנחנו חייבים לקבל תקציב סביר.

איתן גורני: אני לא חושב שהפרזנו בבקשות.

איתן גורני: מי שייקח את תכנית העבודה שלנו, והעברנו את זה גם לכבודו ולמחלקת המחקר שלכם, יראה שזה לא תקציב שהוא בשמים, וזה באמת תקציב הכרחי וחיוני.

מוחמד ברכה: תודה.

אריה פרבר: אני רוצה להוסיף כמה מלים על דברי קודמיי.

אריה פרבר: אם ניקח את הנתונים בטבלה שנמצאת במצע לדיון, אנחנו רואים שמדינת ישראל מעמידה 31 מיליון, 24 מיליון, לפי שנים, בביצוע של הרשות למלחמה בסמים.

אריה פרבר: אבל איפה הקץ'?

אריה פרבר: הקץ' הוא בתקציב המקורי.

אריה פרבר: במהלך השנה קיבלנו תקציבים, קיבלנו מהעברות כמו מהסכמים קואליציוניים, שרים אחרים העבירו.

אריה פרבר: מה המשמעות של בסיס נמוך?

אריה פרבר: אנחנו פועלים בסדר גודל של 60 רשויות.

אריה פרבר: יש לנו מתאמים שמרכזים את הנושא ברשויות האלה.

אריה פרבר: אנחנו מגייסים אותם, עוברים מכרז ברשות יחד אתנו, מכשירים אותם.

אריה פרבר: לדבר הזה יש תקציב.

אריה פרבר: כשאנחנו מתחלים את השנה עם בסיס נמוך, אין לנו מה לשלם לרשויות.

אריה פרבר: הרשויות מבקשות שנחתום אתם על חוזים ואנחנו לא יכולים לחתום אתם - -

מוחמד ברכה: אתם לא יכולים מחוץ לבסיס הזה.

אריה פרבר: בדיוק.

אריה פרבר: אין לנו כסף לחתום אתם חוזים.

אריה פרבר: מה עושות הרשויות?

אריה פרבר: לא כל הרשויות אבל ברשויות החלשות, במגזר הערבי או רשויות שלא יכולות לשלם או נמתין כמה חודשים עד שנקבל את התקציב ונחתום אתם על חוזים, מפטרים אותם.

אריה פרבר: ואז שוב מתחיל התהליך.

אריה פרבר: מקבלים את התקציב, מגייסים אותם שוב - -

מוחמד ברכה: האם התקציבים שאתם מקבלים מחוץ לבסיס הם צבועים?

אריה פרבר: לא, בדרך כלל הם לרשות הרשות.

אריה פרבר: בשנה שעברה קיבלנו סדר גודל של 600 אלף מהמשרד לפיתוח הנגב והגליל, וזה יועד לרשויות במתחמים האלה, לרשויות במגזר הערבי, הבדואים בדרום או רשויות אחרות, אבל במסגרת פעולות הרשות לתגבר את הנושא.

אריה פרבר: אבל כשאתה לא מקבל את זה בבסיס, אתה יוצר תהליך שכל הזמן אנחנו צריכים לפטר, הרשויות מפטרות, אנחנו מגייסים שוב, מכשירים ושוב מפטרים.

מוחמד ברכה: לפטר ולאלתר.

מוחמד ברכה: גברת יוגב, רוצה לומר משהו?

איריס יוגב: לא, אני חושבת שקודמיי השלימו את התמונה.

מוחמד ברכה: יש לי שאלה אליך: במסגרת התכנון והבקרה, האם נעשה מחקר אמפירי לגבי עלות הטיפול במספר מסוים של צורכי סמים או נרקומנים?

מוחמד ברכה: נגיד שלוקחים 1000 אנשים כאלה, מה אפשר היה לעשות באותו כסף לצורכי מניעה וחינוך וכדומה?

מוחמד ברכה: בסופו של דבר, בהתרשמות כללית ראשונית אני חושב שההזנחה עולה יותר.

איריס יוגב: זה בהחלט נכון.

מוחמד ברכה: אם משקיעים מראש, בסופו של דבר זה לחסוך.

מוחמד ברכה: אני לא רוצה להגיד מלים של הערכות אלא האם נעשה משהו מחקרי?

איריס יוגב: לא נעשה מחקר שמשווה את ההשקעה בטיפול ושיקום לעומת השקעה במניעה אבל אנחנו יודעים ששקל של מניעה קונה הרבה יותר מאשר שקל של טיפול ושיקום.

איריס יוגב: הטיפול מאוד יקר, אחוזי ההצלחות לא מאוד גבוהים.

איריס יוגב: במקרה הטוב אנחנו מדברים על 30%,40% הצלחה.

איריס יוגב: מניעה, אם היא נעשית החל מגיל הגן, כמו שאנחנו מראים את רצף המניעה, חינוך הורים וילדים, חינוך מגזרים, הסיכוי שיגיעו לשימוש בסמים הולך וקטן.

איריס יוגב: עשינו פעולה מאוד יפה של ילדי מכורים.

איריס יוגב: נכנסנו למשפחות של מכורים, שהאבא או האמא מכורים לסמים ויש שם ילדים קטנים עד גיל 3,4 ולימדנו את המשפחה איך לטפל בילדים מתוך כוונה להקטין את הסיכוי של הילדים האלה להפוך בעצמם לילדים בסיכון לשימוש בסמים ואלכוהול.

מוחמד ברכה: אני מציע שתחשבו על הרעיון הזה, אולי זה יהיה יותר משכנע בדיונים עם המשרדים בעת הכנת התקציב.

מוחמד ברכה: כנראה שלא רק הערכים של חברה נקייה עושים את העבודה, יכול להיות שצריך להוסיף לזה גם מחקרים.

איתן גורני: רוב הפעילות של הרשות מלווה תמיד במחקרי הערכה ומחקרים מסכמים.

איתן גורני: מחקר מהסוג הזה, בזמנו, רצינו לעשות.

איתן גורני: הבעיה התחשיבית מאוד קשה ולמדנו מארצות הברית, ניסו שם גם לעשות, מאוד קשה לעשות הערכה כי אתה לא יודע אף פעם במה אתה.

איתן גורני: הבעיה היא שאם אתה טוב במניעה, אתה לא יודע את זה.

איתן גורני: אם אתה רע במניעה, אתה כן יודע את זה.

יאיר גלר: הייתי משלים את הדברים: אנחנו יודעים שמדינת ישראל בתקציב ישיר מדי שנה, כ-500 מליון שקל מוקצבים לענין הזה ומתוכם כ-200 מיליון שקלים למשטרה ושירות בתי הסוהר, ועוד כ-300 מליון שקלים לטובת משרדי הממשלה האחרים.

יאיר גלר: אנחנו גם יודעים להגיד ששוק הסמים במדינת ישראל מגלגל כ-7 מיליון שקלים בשנה.

יאיר גלר: כלומר, הנושא של הפשע המאורגן ושל פשע בכלל ושל אלימות ושל נזקים חברתיים אחרים, וכבר דיברנו על הביטוח הלאומי וכל גופי הטיפול והשיקום האחרים, בסך הכל מדובר פה על סכומי עתק של מאות מיליוני שקלים.

יאיר גלר: את מאות מיליוני השקלים האלה שהמדינה משקיעה, אין ספק שאם היית משקיע חלק קטן מתוכם במניעה, אני מניח שהם לא היו מגיעים למצב של אותם בוגרים בשימוש בסמים וכאמור, לאותם נזקים חברתיים כל כך כבדים.

יאיר גלר: דיברנו כבר על המעגלים המשפחתיים, מעגלי התעסוקה, מעגלי הלימוד.

יאיר גלר: אין ספק שכשאתה מודד את זה בשלבים מאוחרים יותר ואת ההשקעות הממשלתיות, אתה תגיע לסכומים פנטסטיים.

עפו אגבאריה: נתון נוסף – הטיפול הרפואי.

עפו אגבאריה: כשמגיעים אנשים לטיפול רפואי בבתי חולים, זו השקעה אדירה וזה לא כל כך קל.

עפו אגבאריה: אני לא מדבר על השיקום אלא על הטיפול הרפואי הפיסי.

עפו אגבאריה: זה לוקח המון זמן בבתי החולים וזו השקעה אדירה באשפוז הזה.

יאיר גלר: אלה הם אותם 500 מליון השקלים שדיברתי עליהם, שזה כולל גם את האשפוז.

מוחמד ברכה: חבר הכנסת עפו אגבאריה יודע בדיוק על מה הוא מדבר.

מוחמד ברכה: הוא מכיר את הענין מהצד השני, של הטיפול בחולים.

דב בארי: צהריים טובים.

דב בארי: כפי שנאמר פה, במסמך, שהוצג בפני הוועדה - -

מוחמד ברכה: סליחה, לפני שאתה מתחיל, אתה בהחלט הולך לענות למה 11 ואחר כך יוצא בסוף 35, ואיך זה שאתה רפרנט של משרד האוצר ובחומר שלפנינו לא ידעת שהמשרד לביטחון פנים הגיש הצעה לממשלה על 35 מיליון שקלים.

דב בארי: לא, לדעתי נעשה פה בלבול כשדיברתי עם הבחור.

דב בארי: אני אעשה זאת בקצרה כי אין לי הרבה מה להוסיף על מה שנאמר פה ואני גם לא רוצה להשתמש בסיסמאות.

דב בארי: כפי שאנחנו יודעים, לקראת דיוני תקציב כל שנה, ובטח ובטח גם בשנה כזאת, המשרדים השונים באים עם הדרישות השונות שלהם ובסופו של דבר, מי שמחליט על מסגרת התקציב ומי שקובע את גודל התקציב או איך לחלק את העוגה התקציבית זה לא משרד האוצר אלא כמובן ממשלת ישראל.

דב בארי: בשנים האחרונות החלוקה הזאת נעשתה, כפי שבחרו לעשות.

דב בארי: הבעיות, כפי שהציגו הנציגים של הרשות, הבעיה שיש לך סכום מסוים בבסיס ויש לך דרישות ותוך כדי שנה אתה צריך לעבוד הן בעיות מוכרות ויש במקומות נוספים.

דב בארי: אבל במסגרת המשאבים וסדרי העדיפויות שהממשלה קובעת, זה מה שנקבע ועם זה צריך לדעת לעבוד.

דב בארי: כל דרישה של מעבר או כל שינוי של תקציב צריך להיעשות דרך המשרדים הרלוונטיים ודרך אישור הממשלה לאיך היא מעדיפה לתקצב את הנושאים השונים שיש לה לתקצב.

מוחמד ברכה: הממשלה היא אתה במקרה זה.

מוחמד ברכה: אתה נציג הממשלה, אתה נציג משרד האוצר.

מוחמד ברכה: לכן, הייתי מצפה לתשובות שלא יגלגלו... ההיגיון של הדברים להחלטות של הממשלה.

מוחמד ברכה: אתה מיצג את הממשלה ואתם מודעים במשרד האוצר, לא אתה אישית, שבסופו של תהליך, בסוף השנה, מה שהרשות תוציא זה 30,35 מיליון.

מוחמד ברכה: מה הרעיון פה?

דב בארי: בסופו של דבר, הרשות מוציאה את סכום הכסף שהיא מתוקצבת תוך כדי השנה.

דב בארי: בשנה אחת זה יכול להיות 35 מיליון ובשנה אחרת זה יכול להיות פי 2 או חצי מזה.

יאיר גלר: על פי 2 אני מסכים.

דב בארי: הלוואי והיינו יכולים פי 2 בהכל, בטח בתחומים כאלה כמו הרשות למלחמה בסמים.

דב בארי: אני, אישית, מתעסק גם מול משרד הרווחה.

מוחמד ברכה: תסתכל על הנתונים מ-2005,2006,2007,2008.

מוחמד ברכה: כולם מתחילים 11,19,15,12 ואחר כך הניצול בפועל זה 22, 19,24 וכולי.

מוחמד ברכה: זאת אומרת, יש משהו שהוא לא תקין בהתנהלות.

דב בארי: אבל שוב, הבסיס התקציבי, מה שקורה תוך כדי שנה הם אי אלו שינויים תקציביים שקורים בעקבות החלטות של ראשי ממשלה, בעקבות החלטות של שרים שונים, שבמקשים לעשות הסטות תקציביות כדי לבצע פעולות ברשות למלחמה בסמים.

דב בארי: אלו לא כספים שאיתם נבנתה השנה או מה שאנחנו קוראים בבסיס התקציב.

דב בארי: בסופו של דבר, כאשר יש דרישה לשנות משהו בבסיס התקציב, זה נעשה במסגרת הדיונים שנעשים במשרדים השונים, במסגרת סדרי עדיפויות שהמשרדים השונים מציבים לתוספות התקציביות שהם רוצים כל שנה ולא על ידי משרד האוצר, ואת זה חשוב להבין.

איתן פרבר: תיקח למשל את הנתונים מ-2006 ל-2009, ותראה את הקיצוץ בתקציב.

איתן פרבר: אני לא מדבר על התוספות.

איתן פרבר: יש כאן מגמה להוריד את התקציב.

דב בארי: אני רק רוצה לציין שוב שגם כאן, הקיצוץ בבסיס התקציב, כמו שאני לא לוקח - -

מוחמד ברכה: הבעיה העיקרית נשארת והוא אותו דיון עקרוני עם הממשלה, איך היא מתייחסת לתחום הזה.

מוחמד ברכה: האם היא מתייחסת לזה כנושא שמצריך טיפול והתייחסות או כסרח עודף של כל מיני משרדים.

מוחמד ברכה: זה דיון שהוא עם הממשלה ומול הממשלה, כל ממשלה אגב, ויש משהו פגום בשיטה.

מוחמד ברכה: רק עכשיו שמעתי שבתוך ה-35 אין תקצוב לנושא של המלחמה באלכוהול, וזה איום ונורא.

מוחמד ברכה: אנחנו מדברים לא על איכות חיים אלא על החיים עצמם, כשמדובר על 5% או 10% שסיבות התמותה במדינת ישראל נוגעים בצורה זו או אחרת לאלכוהול.

מוחמד ברכה: אנחנו בהחלט לא מדברים על רמת החיים אלא על החיים עצמם.

מוחמד ברכה: אם הממשלה לא נותנת את הדעת על הענין הזה.

מוחמד ברכה: ..

איתן גורני: אני רוצה להתייחס לדברים של נציג האוצר: תראה, החלק השני של התקציב שלנו, שאולי הגדול שבהם נובע מהסכמים קואליציוניים - הנושא של הסמים הוא לא נושא של מפלגה זו או אחרת או צירוף של מפלגות.

איתן גורני: זה נושא שמאחד את כולנו, מהימין הקיצוני ועד השמאל הקיצוני, נכון?

איתן גורני: לכן, יש בזה מן הפגע שאנחנו צריכים להיות תלויים באיזה שהוא משא ומתן פנימי, שלפעמים מצליח יותר ולפעמים מצליח פחות.

איתן גורני: אף אחד לא מבטיח לנו שבשנה הבאה יהיה הסכם קואליציוני שיבטיח לנו 15 או 20 או 10.

איתן גורני: אנחנו כל הזמן אנחנו עומדים על כרעי תרנגולת.

איתן גורני: במסגרת הדיונים, במסגרת ההעברה של האחריות אלינו, למשרד לביטחון פנים, אנחנו מנסים ביחד לייצב תקציב שיהיה 35 מיליון בדרך זו או אחרת, אבל שהסכום כסכום יהיה מובטח.

איתן גורני: כאן אנחנו צריכים הרב המאוד את ההסכמות והרצון הטוב שלכם.

איתן גורני: בזמנו, בתפקיד של הנציג הזה ישבתי אני.

איתן גורני: הדברים מאוד תלויים במשא ומתן וברצון הטוב לא רק של המשרד אלא גם של האוצר וההיענות שלו לבקשות של המשרד, וכאן פנייתנו אליכם.

דב בארי: שוב, ההיענות של האוצר כלפי המשרדים האחרים נעשית לפי אך שהמשרדים האחרים מחליטים להגיש את הבקשה.

דב בארי: זאת אומרת, איפה הם מציעים לקבוע את התוספת הזאת או תוספת אחרת בסדרי העדיפויות שלהם.

דב בארי: בסופו של דבר, אם האוצר מחלק, זו לא החלטה - -

מוחמד ברכה: גם אם תגיד את זה מיליון פעמים, זה יישאר אותו דבר.

מוחמד ברכה: תחסוך את זה.

מוחמד ברכה: ..

דב בארי: השורה התחתונה היא שזו אף פעם לא החלטה של משרד האוצר.

דני קריבו: אני ראש אגף תכנון, תקצוב ובקרה במשרד לביטחון פנים.

דני קריבו: כפי שהוצג גם על ידי המנכ"ל ונציגי הרשות, ההעברה של הרשות אל תחום האחריות של המשרד לביטחון פנים נועד בראש וראשונה לפעול לחיזוק התחום שנקרא "מלחמה בנגע הסמים והאלכוהול".

דני קריבו: אנחנו, והשר בראש המשרד, ראינו לנכון להעביר את הרשות במסגרת הקשרים הטבעיים שיש לתחומי הפעילות של הרשות לתחתומים הנוספים ביטחון הפנים, אם זה במשטרה ואם בשב"ס ובכלל לעולם הפשיעה, המניעה, ולכן ראינו לנכון להעביר את הרשות.

דני קריבו: הרשות, כפי שידוע, הועברה אך לפני מספר שבועות ואני לא בקי בכל ההיסטוריה של השנים האחרונות, של ההתפתחות התקציבית.

מוחמד ברכה: תצטרך לתת תשובות בעתיד.

דני קריבו: כפי שהזכיר המנכ"ל, כבר נפגשנו כמה וכמה פעמים במהלך השבועיים האחרונים כדי לנסות להבין וללמוד, ובזה אנחנו עושים מאמץ גדול כדי לסגור את הפערים הקיימים נכון להיום.

דני קריבו: מאחר והדיון הוא בנושא התקציב, אני רוצה להתייחס לחלק מהדברים שעלו פה, גם מדברי נציגי הרשות וגם מדברי האוצר: כפי שהוזכר גם בנייר שהוכן בכנסת, השר לביטחון פנים, בעת ההצעה להעביר את הרשות, הציע למסד את בסיס התקציב של הרשות על כ-35 מיליון שקל, דבר שבסופו של דבר הממשלה לא קיבלה בעידודו הנדיב של האוצר כמובן.

דני קריבו: לכן, אנחנו היום מקבלים רשות עם בסיס התקציב כפי שהאוצר, ביחד עם משרד ראש הממשלה או בלעדיו, קבעו אותו.

דני קריבו: לפי מיטב ידיעתי לא 11 מיליון שקל אלא 9 מיליון שקל אחרי ההחלטות האחרונות של הממשלה בנושא הקיצוץ, אבל אני לא בקי בסכומים המדויקים - -

מוחמד ברכה: מר קריבו, אני מתנצל שאני קוטע אותך.

מוחמד ברכה: אני רוצה להבין איך הדברים מתנהלים: אתה משרד שקיים בתוך ממשלת ישראל.

מוחמד ברכה: משרד האוצר הוא גם משרד בתוך ממשלת ישראל.

מוחמד ברכה: משרד האוצר אומר לנו 3,4 פעמים רצופות שהם קובעים את הדברים על פי סדר העדיפות של הממשלה, אז הוא לא הממשלה אלא מישהו אחר.

מוחמד ברכה: אתה אומר שהצעתו של השר לביטחון פנים לא התקבלה בגלל התנגדות האוצר.

מוחמד ברכה: איפה אנחנו נמצאים?

מוחמד ברכה: באותה ממשלה?

דני קריבו: אכן כך.

מוחמד ברכה: אנחנו אמורים לתווך ביניכם?

דני קריבו: לא.

דני קריבו: אני ציינתי עובדה בנייר שהוכן בכנסת, כדי להעמיד את הדברים על דיוקם.

דני קריבו: השר לביטחון פנים - -

מוחמד ברכה: סליחה שוב, אבל משתמע מהדברים של האוצר שהם לא התנגדו או תמכו בדבר כזה או אחר.

דני קריבו: מאחר ובסיס התקציב מבחינתם הוא 11 מיליון שקל, הם התנגדו להגדיל אותו ולהעמיד אותו בצורה מסודרת על 35 מיליון שקל, שזו בעצם היתה ההצעה של השר לביטחון פנים בעת ההעברה של הרשות.

דני קריבו: כפי שהזכרתי, להבנתי, היום התקציב של הרשות ל-2009 הוא לא 11 מיליון שקל אלא 9, וזה מה שאנחנו, כמשרד לביטחון פנים, כנראה נקבל ממשרד ראש הממשלה, כי עד עכשיו בסיס התקציב היה שם.

דני קריבו: הזכיר את זה גם המנכ"ל, שיש צורך להעמיד את בסיס התקציב של הרשות על בסיס איתן, יציב, שסביבו ניתן לתכנן את תכניות העבודה השנתיות והרב-שנתיות.

דני קריבו: זה גם מה שהבהרנו לרשות בפגישות שקיימנו בשבועות האחרונים אבל עם זאת, מאחר ואנחנו מקבלים 9 מיליון שקל, אין הרבה תקווה או יכולת שלנו להגיע, בסופו של דבר, במכה אחת, ל-35 מיליון שקל.

מוחמד ברכה: מהמקורות שעומדים לרשותכם, אתה מתכוון.

דני קריבו: נכון.

דני קריבו: אם רמת הפעילות היתה עד עכשיו כ-35 מיליון שקל, וזה מה שאני מבין, אני מצפה מהאוצר, שהוא המקשר בסופו של דבר, להעמיד את אותם מקורות שעד עכשיו היו, לרשות המשרד לביטחון פנים/הרשות הלאומית למאבק בסמים ואלכוהול.

דני קריבו: הוזכר קודם שההתפתחות של בסיס התקציב של השנים האחרונות, אני, כפרשן לצורך הענין, רק יכול להצטרף למה שנאמר.

דני קריבו: יש פה מגמה ברורה של צמצום ההקצאות על פני השנים, כאשר רמת הביצוע נשארה אותו דבר ומבחינתי, כמשרד לביטחון פנים, אני מקבל גוף שאמור לפעול ב-35 מיליון שקלים, כאשר האוצר, כמקשר, מעביר לי 9 מיליון שקל.

דני קריבו: דבר בעייתי שמקשה עד מאוד להגיע לתוצאה הרצויה מבחינת כולנו.

דני קריבו: בתקופה הקרובה נמשיך לשבת עם הרשות כדי שנראה איך אנחנו מגיעים למשהו שאפשר לבנות אותו, בסופו של דבר, הן מבחינת היכולות והרצונות והן מבחינת התקציבים הקיימים, אבל כפי שהזכרתי, אנחנו צופים ומצפים גם מנציגי האוצר, שעד עכשיו טיפלו בכובע אחר קרי: משרד ראש הממשלה בסוגיה הזאת, לרתום את הכסף שעד עכשיו הוקצה לרשות, לשיכונה החדש של הרשות.

דני קריבו: כאמירה יותר אופטימית – אני יכול להבטיח שבסיס התקציב, כפי שהוא היום, יהיה יותר גדול ממה שהוא היום במשרד לביטחון פנים.

מוחמד ברכה: בסוף תהליך החקיקה של התקציב או כפועל יוצא של העברות תקציביות בתוך המשרד.

דני קריבו: מבחינת המשרד לביטחון פנים, ללא כל קשר לאוצר, אנחנו נדע להגדיל את התקציב.

דני קריבו: אני בכוונה לא נוקב בסכום כי אני לא יודע - -

מוחמד ברכה: לא הייתי צריך למהר עם ההודעה הזאת.

מוחמד ברכה: ..

דני קריבו: בכוונה לא נקבתי במספר, אדוני היושב ראש, אבל לא העברנו את הרשות כדי לפגוע בה אלא ההפך.

דני קריבו: לכן, האמירה שלי לא מחייבת מבחינת סכומים אבל כן כהצהרת הכוונות שלנו.

מוחמד ברכה: מר סיזל, תרצה להוסיף?

אריאל סיזל: מאחר והדיון פה סביב היבטים תקציביים, אני חושב שאין צורך שאוסיף לדברים.

מוחמד ברכה: אנחנו נטיל עליך להגיש הסתייגויות על התקציב של המשרד לביטחון פנים.

חמד עמאר: ראשית, אני רוצה לנצל את ההזדמנות ולברך אותך כי לא הייתי נוכח בבחירה שלך, ולאחר לך בהצלחה.

חמד עמאר: אני רואה חשיבות רבה לוועדה, לפעילות של הוועדה ולרשות במלחמה בסמים.

חמד עמאר: כשאנחנו מדברים ורואים מספרים, 320 אלף משתמשים שמתוכם 58 אלף בני נוער, זה מדליק נורה אדומה אצל כולם ואנחנו צריכים לפעול.

חמד עמאר: כשאני שומע מנציג האוצר 11 מיליון או 9 מיליון, שיחליטו ביניהם ונדע אם זה 9,10 או 11, אבל כשאנחנו מדברים על בסיס תקציב, אנחנו אומרים שנוסיף את התקציב, הרשות למלחמה בסמים צריכה לתכנן את התקציב בתחילת שנה, ועבודה נכונה צריכה להיות תכנון רב-שנתי ולא תכנון של שנה.

חמד עמאר: כשאנחנו מדברים על תקציב של 9 מיליון שקל או 11 מיליון שקל, אנחנו מתכננים לפי 11 מיליון שקל.

חמד עמאר: וכשאני מתכנן 11 מיליון שקל בתחילת שנה, ובסוף שנה יש לי 35 מיליון שקל, אפילו אם אני יודע לנצל הכי טוב את הכסף, אני לא אנצל אותו בצורה הנכונה.

חמד עמאר: אני רואה לנכון שמשרד האוצר שלקח את האחריות עליו, והמשרד ביטחון פנים שיזם את היוזמה להגדלה ל-35 מיליון שקלים, לשבת ולהחליט בתחילת שנה שהרשו למלחמה בסמים תדע לתכנן את עצמה לתכנית רב-שנתית איך אנחנו מגיעים ל-35 מיליון שקלים כבר בתחילת שנה, כי אנחנו יודעים מאיפה להביא את הכסף.

חמד עמאר: אם כל שנה אני רואה לפי הנתונים שיש לי שאנחנו מתחילים ב-9 מיליון או 11 מיליון שקל, ובסוף שנה יש לי 31 מיליון שקל, סימן שיש את הכסף ויש מאיפה להביא את הכסף.

חמד עמאר: אז במקום שנגיע בסוף שנה ל-32 מיליון שקל, שבתחילת השנה יהיה 35 מיליון שקל ושהרשות למלחמה בסמים תדע לתכנן את עצמה בתכנון רב-שנתי, ואנחנו יכולים להגיע למספרים יותר נמוכים בסוף השנה ואולי בעוד מספר שנים נשב כאן ולא נדבר על 58 בני נוער.

חמד עמאר: תודה רבה.

עפו אגבאריה: רציתי להגיד שלדעתי 320 אלף משתמשים, אני חושב שזה אמנם נתון סטטיסטי, אבל בפועל יש הרבה יותר.

עפו אגבאריה: מניסיוני, אני יודע חושב שיש הרבה אנשים שלא רוצים להזדהות ולא רוצים להראות שהם משתמשי סמים וזאת מכמה טעמים, שאחד מהם זה בגלל שקיימים המרכזים האלה, שהם מבודדים, ולא בסמיכות עם מרפאות וקופות חולים קיימות.

עפו אגבאריה: לדעתי, צרי לשקול נתון כזה, אם אפשר לצרף איזו שהיא מרפאה במקומות מגורים, ביישובים ובמיוחד בכפרים הערבים, שהטיפול יהיה בסמוך לקופות הקיימות וזה יקטין את הסטיגמה שהחברה יכולה לתת לאנשים האלה.

עפו אגבאריה: דבר שני, אני חושב שהמפגעים העיקריים בסמים זה המשפחות, וזה גם בתי הספר אבל זה יותר המשפחות.

עפו אגבאריה: הנזק הרבה יותר.

עפו אגבאריה: דבר נוסף, שאולי המשרד לביטחון פנים צריך לשקול.

עפו אגבאריה: יש תופעה של מפיצי סמים ואנחנו מתייחסים אליהם בקלות.

עפו אגבאריה: אמנם הם לא משתמשים, אבל הם סוחרים בסמים.

עפו אגבאריה: אני ראיתי מקרים שהם נכנסים בדלת מסתובבת, ויש כזאת דרך קלה אתם, וגם בהם צריך לטפל בצורה שהולמת את המצב, כדי שלא יפיצו עוד יותר.

עפו אגבאריה: דבר אחרון, אדוני היושב ראש, הייתי מקווה לשמוע איפה קיימים מרכזי גמילה, במיוחד מסמים, כי זה קצת שונה ממרכזי גמילה מאלכוהול, ולדעתי יש מחסור גדול במגזר הערבי, שיש מקום לטפל בו.

עפו אגבאריה: לכן, אני פונה למשרד האוצר שישקול את הדברים.

עפו אגבאריה: אם התקציב כזה קטן, בסופו של דבר כל התקציב ישלם פי כמה יותר אז למה לא לתקצב את הדברים האלה ולנסות לפתוח יותר מרכזים במגזר הערבי?

עפו אגבאריה: תודה.

מוחמד ברכה: אני מניח שיש ארגונים פילאנטרופיים שעוסקים בענין הזה.

מוחמד ברכה: אני חושב שבעתיד נרצה לראות אותם אתנו בדיוני הוועדה.

יאיר גלר: ברשותך, הייתי מבקש לענות לחברי הכנסת.

יאיר גלר: הנתונים והמספר 320 אלף כולל גם אתה אלה שאנחנו יודעים שאינם מצהירים.

יאיר גלר: כלומר, יש לנו את אותן הערכות וזה נעשה בצורה מאוד דיסקרטית ואנונימית, והמספרים די דומים למדינות המערב האחרות.

יאיר גלר: אנחנו עושים את ההשוואות אתם.

יאיר גלר: אנחנו יודעים שמספר המשתמשים של אותם 58 אלף ו-15 אלף נרקומנים, גם כאן המספרים מאוד דומים לעולם המערבי, וזה נעשה בהצלבות מספריות מהרבה מאוד כיוונים ואנחנו יודעים לשקלל גם את הנתונים האלה.

יאיר גלר: הדבר השני שהייתי רוצה להגיד, יש בהחלט מחסור באתרי גמילה בקהילות טיפוליות בדרום הארץ.

יאיר גלר: אני מקווה שבחודשים הקרובים נחנוך את המתקן המרכזי ברמת הנגב, במועצה האזורית שנקרא "רוח מדבר", וזה ייתן פתרון לאותה בעיה שהיתה בדרום ואנשים לא רצו מטעמים משפחתיים או אישיים לנסוע לקהילות טיפוליות רחוקות יותר.

יאיר גלר: זה מעשה חשוב מאוד גם לטובת הנגב.

יאיר גלר: זה יעסיק שם עוד 80,100 איש כסגל טיפולי, וגם לאוכלוסייה עצמה כמובן שהשירות הזה הוא חשוב ביותר.

יאיר גלר: מילה על הנושא של גיוס תרומות כי הוא עולה חדשות לבקרים.

יאיר גלר: מדינת ישראל לא תורמת, לא הגופים העסקיים ולא אנשים לטובת המלחמה בסמים.

יאיר גלר: זה לא תיאטראות, תזמורות או אתרים אחרים שלטובתם נרתמים הרבה מאוד אזרחים ותורמים תרומות נכבדות.

יאיר גלר: אתן את המספרים: אגודת אל-סם, שמפעילה מערך טלמרקטינג וגם יושבי הראש שלה הקודמים היו נשות חברה ועסקים מאוד רציניות, לא מצליחה לגייס מעבר ל-500 שקלים לשנה.

יאיר גלר: מדובר בין 400 ל-500 וזה סכום עלוב כאשר אנחנו מדברים במלחמה בסמים.

יאיר גלר: 400 אלף שקל, כאשר מדובר על מערך התרמות מקצועי כולל כל מיני אירועים ואנשים ואישים שעוסקים בענין הזה חדשות לבקרים, לא מצליחים.

יאיר גלר: האזרחים אינם מעוניינים לתרום לטובת המלחמה בסמים.

יאיר גלר: חבל מאוד.

יאיר גלר: גם אני הופתעתי מאוד עם כניסתי לתפקיד מהתופעה הלא רצויה והלא ראויה הזאת.

יאיר גלר: החברה צריכה להבין שגם החלש ראוי לאותה תרומה, אבל כנראה נוח לאותם גופים עסקיים ופרטיים לתרום למקומות יותר יוקרתיים שנראים יותר טוב מבחינת יחסי הציבור, ולא לטובת המלחמה בסמים.

מוחמד ברכה: תודה לכולם.

מוחמד ברכה: אני רוצה לומר כמה מילות סיכום כי אני רואה בדיון הזה פתיחה של דיון ולא סיום.

מוחמד ברכה: אני מקווה שנסכם את הדברים בצורה אחרת אחרי ההצבעה בקריאה השנייה והשלישית של התקציב.

מוחמד ברכה: בכל אופן, עמדת הוועדה למלחמה בנגע הסמים היא שאנחנו תומכים בעמדת השר לביטחון פנים ובעמדת הרשות להגדיל את בסיס התקציב ל-35 מיליון, וגם לתת תשובה לנושא של אי תקצוב המלחמה באלכוהול.

מוחמד ברכה: דבר שני, אני מבקש במסגרת הוועדה או במסגרת הקשרים שלנו עם הרשות לציין או לזהות את המקורות הנוספים שנוספו לבסיס התקציב על מנת שכשאנחנו נעסוק בענין הזה מול משרד האוצר או המשרד לביטחון פנים או מול הכנסת במסגרת של הסתייגויות, נדע מאיפה צריך לקחת לאן.

מוחמד ברכה: פחות או יותר כמובן, לא נעשה את זה בצורה שרירותית אבל לפחות נקבל מושג איך הפך בסיס התקציב בשנה הקודמת מ-12,315 ל-31,075.

מוחמד ברכה: מאיפה בא ההפרש הזה?

מוחמד ברכה: אז אמרו הסכמים קואליציוניים, אמרו העברות תקציביות.

מוחמד ברכה: אני דיברתי עם מנכ"ל הרשות שניפגש עם יו"ר ועדת הכספים.

מוחמד ברכה: אני חושב שהוא יכול למלא תפקיד מאוד חשוב בענין הזה, לאחר אישור התקציב מה אפשר לעשות.

מוחמד ברכה: יש דברים שננסה לשים אותם על סדר היום.

מוחמד ברכה: הצטברו בתוך הדיון הזה הרבה דברים.

מוחמד ברכה: הנתון של אל-סם, של 500 אלף, זו יכולה להיות תרומה של איש אחד, של מוסד כלכלי אחד.

מוחמד ברכה: זה מדהים.

מוחמד ברכה: אנחנו לא מסכמים מעבר לזה אבל אני חושב שנידרש לענין הזה שוב בתקופה הקרובה.

מוחמד ברכה: יהיו לנו פגישות עם השר לביטחון פנים, ננסה לפגוש את שר האוצר ויושב ראש ועדת הכספים, וננסה לקדם, זה התפקיד שלנו, אין לנו תפקיד אחר.

מוחמד ברכה: בתפקיד שלנו, להבדיל מוועדות אחרות, אין מחלוקות.

מוחמד ברכה: תודה רבה לכם.

מוחמד ברכה: הישיבה נעולה.